title: Tarybos Sprendimas (BUSP) 2019/2108 2019 m. gruodžio 9 d. kuriuo remiamas biologinės saugos ir saugumo stiprinimas Lotynų Amerikoje laikantis Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimo

text:
10.12.2019

                  LT

                  Europos Sąjungos oficialusis leidinys

                  L 318/123

         TARYBOS SPRENDIMAS (BUSP) 2019/2108
         2019 m. gruodžio 9 d.
         kuriuo remiamas biologinės saugos ir saugumo stiprinimas Lotynų Amerikoje laikantis Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimo
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją, kurios III skyriuje pateiktas kovos su tokiu platinimu priemonių sąrašas. Tokių priemonių reikia imtis tiek Sąjungoje, tiek trečiosiose šalyse;

                     (2)

                     Sąjunga aktyviai įgyvendina tą strategiją ir vykdo jos III skyriuje išvardytas priemones, visų pirma teikdama finansinius išteklius daugiašalių institucijų vykdomiems konkretiems projektams remti, valstybėms teikdama techninę pagalbą ir dalydamasi su jomis patirtimi plataus spektro neplatinimo priemonių srityje bei stiprindama Jungtinių Tautų Saugumo Tarybos (JT ST) vaidmenį;

                     (3)

                     2004 m. balandžio 28 d. JT ST priėmė Rezoliuciją 1540 (2004) (toliau – JT ST rezoliucija 1540 (2004)) – pirmą tarptautinį dokumentą, kuriame integruotai ir išsamiai nagrinėjami su masinio naikinimo ginklais, jų siuntimo į taikinį priemonėmis ir atitinkamomis medžiagomis susiję klausimai. JT ST rezoliucija 1540 (2004) visoms valstybėms nustatyti saistantys įpareigojimai ir tais įpareigojimais siekiama užkirsti kelią nevalstybiniams subjektams įsigyti tokių ginklų ir su jais susijusių medžiagų bei atgrasyti juos nuo tokio įsigijimo. JT ST taip pat nusprendė, kad visos valstybės turi imtis veiksmingų priemonių ir užtikrinti jų vykdymą, kad nustatytų vidaus kontrolę siekiant užkirsti kelią branduolinių, cheminių ir biologinių ginklų ir jų siuntimo į taikinį priemonių platinimui, be kita ko, nustatydamos tinkamą susijusių medžiagų kontrolę;

                     (4)

                     2017 m. gegužės 11 d. Taryba priėmė Sprendimą (BUSP) 2017/809 (1), kuriuo remiamas JT ST rezoliucijos 1540 (2004) įgyvendinimas. Techninis veiklos pagal Sprendimą (BUSP) 2017/809 įgyvendinimas yra patikėtas JT nusiginklavimo reikalų biurui (toliau – UNODA) bendradarbiaujant su atitinkamomis regioninėmis tarptautinėmis organizacijomis, visų pirma su Amerikos valstybių organizacija (OAS);

                     (5)

                     savo 2018 m. gegužės 24 d. pristatytoje nusiginklavimo darbotvarkėje „Mūsų bendros ateities užtikrinimas“ Jungtinių Tautų generalinis sekretorius pabrėžė, kad „turime toliau stiprinti savo institucijas, kad galėtume užtikrinti bet kokio biologinių ginklų naudojimo prevenciją, be kita ko, stiprindami Biologinių ir toksinių ginklų konvencijos įgyvendinimą, ir užtikrinti, kad tuo atveju, jei prevencija būtų nesėkminga, galėtume tinkamai reaguoti“, ir kad reikia „prisidėti prie sistemos, kuria užtikrinamas koordinuotas tarptautinis atsakas į biologinių ginklų naudojimą, kūrimo“;

                     (6)

                     2019 m. sausio 21 d. Taryba priėmė Sprendimą (BUSP) 2019/97 (2) dėl paramos Biologinių ir toksinių ginklų konvencijos (BTWC) įgyvendinimui, atsižvelgiant į ES kovos su masinio naikinimo ginklų platinimu strategiją;

                     (7)

                     siekdama stiprinti bendrą biologinę saugą ir saugumą Lotynų Amerikoje, OAS parengė du pasiūlymų projektus;

                     (8)

                     OAS / Amerikos valstybių Kovos su terorizmu komiteto (CICTE) sekretoriatui turėtų būti patikėta administruoti ir valdyti pagal šį sprendimą vykdytinus projektus;

                     (9)

                     OAS / CICTE sekretoriatas turėtų užtikrinti veiksmingą bendradarbiavimą su atitinkamomis tarptautinėmis organizacijomis ir organais, pavyzdžiui, BTWC įgyvendinimo rėmimo padaliniu, JT ST komitetu, įsteigtu pagal JT ST rezoliuciją 1540 (2004), Pasauline gyvūnų sveikatos organizacija (toliau – OIE) ir visuotine partneryste kovai su masinio naikinimo ginklų ir medžiagų plitimu. OAS / CICTE sekretoriatas taip pat turėtų užtikrinti remiantis šiuo sprendimu vykdytų projektų papildomumą ir sinergiją su atitinkamais Lotynų Amerikoje užbaigtais ir dabar vykdomais projektais, veikla, kurią rėmė (remia) atskiros ES valstybės narės, ir su kitomis Sąjungos remiamomis programomis šioje srityje, įskaitant priemonę, kuria prisidedama prie stabilumo ir taikos, ir ES cheminių, biologinių, radioaktyvių bei branduolinių medžiagų rizikos mažinimo kompetencijos centrus,

               PRIĖMĖ ŠĮ SPRENDIMĄ:

            1 straipsnis

               1.   Kad būtų propaguojama taika ir saugumas, taip pat veiksmingas daugiašališkumas pasauliniu ir regioniniu lygmenimis, Sąjunga siekia šių tikslų:

                           —

                           gerinti paramą gaunančių šalių biologinės saugos ir biologinio saugumo teisėkūros ir reguliavimo pagrindus, priimant ir užtikrinant tinkamų veiksmingų įstatymų vykdymą, kuriais draudžiama nevalstybiniams subjektams gaminti, įsigyti, turėti, kurti, transportuoti, perduoti ar naudoti biologinius ginklus ir jų siuntimo į taikinį priemones, visų pirma terorizmo tikslais,

                           —

                           gerinti paramą gaunančių šalių biologinę saugą ir biologinį saugumą didinant atitinkamų sektorių informuotumą, įskaitant veiksmingų vidaus priemonių, skirtų užkirsti kelią biologinių ginklų ir jų siuntimo į taikinį priemonių platinimui, vykdymo užtikrinimą.

               2.   Siekdama 1 dalyje nurodytų tikslų, Sąjunga vykdo projektus šiais klausimais:

                           —

                           techninė ir teisėkūros pagalba, skirta stiprinti biologinės saugos ir biologinio saugumo taisykles, užtikrinti tokių taisyklių suderinamumą su tarptautiniais standartais, taip pat skatinti ir stiprinti regioninį bendradarbiavimą,

                           —

                           informuotumo didinimas, švietimas ir mokymas biologinės saugos ir biologinio saugumo klausimais.

            2 straipsnis

               1.   Už šio sprendimo įgyvendinimą atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).

               2.   1 straipsnio 2 dalyje nurodytų projektų techninį įgyvendinimą vykdo OAS / CICTE sekretoriatas. Jis šią užduotį atlieka kontroliuojamas vyriausiojo įgaliotinio. Tuo tikslu vyriausiasis įgaliotinis su OAS / CICTE sekretoriatu sudaro reikiamus susitarimus.

               3.   Išsamus projektų aprašymas pateikiamas šio sprendimo priede.

            3 straipsnis

               1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 2 738 708,98 EUR.

               2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.

               3.   Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu ji sudaro finansavimo susitarimą su OAS / CICTE sekretoriatu. Tame susitarime nustatoma, kad OAS / CICTE sekretoriatas turi užtikrinti Sąjungos įnašo matomumą, proporcingą to įnašo dydžiui.

               4.   3 dalyje nurodytą finansavimo susitarimą Komisija stengiasi sudaryti kuo greičiau po šio sprendimo įsigaliojimo. Komisija praneša Tarybai apie visus sunkumus to proceso metu ir finansavimo susitarimo sudarymo datą.

            4 straipsnis
            Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas OAS / CICTE sekretoriato reguliariai rengiamomis ataskaitomis. Taryba tų ataskaitų pagrindu atlieka vertinimą. Komisija teikia informaciją dėl 1 straipsnio 2 dalyje nurodytų projektų finansinių aspektų.

            5 straipsnis

               1.   Šis sprendimas įsigalioja jo priėmimo dieną.

               2.   Šis sprendimas nustoja galioti praėjus 36 mėnesiams po 3 straipsnio 3 dalyje nurodyto finansavimo susitarimo sudarymo dienos arba praėjus šešiems mėnesiams nuo šio sprendimo priėmimo dienos, jeigu per tą laikotarpį nesudaromas joks finansavimo susitarimas.

            Priimta Briuselyje 2019 m. gruodžio 9 d.

                  Tarybos vardu

                  Pirmininkas

               J. BORRELL FONTELLES

            (1)  2017 m. gegužės 11 d. Tarybos sprendimas (BUSP) 2017/809, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas (OL L 121, 2017 5 12, p. 39).

            (2)  2019 m. sausio 21 d. Tarybos sprendimas (BUSP) 2019/97 dėl paramos Biologinių ir toksinių ginklų konvencijos įgyvendinimui, atsižvelgiant į ES kovos su masinio naikinimo ginklų platinimu strategiją (OL L 19, 2019 1 22, p. 11).

            PRIEDAS
            Projektai, kuriais remiamas biologinės saugos ir saugumo stiprinimas Lotynų Amerikoje laikantis Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo
            1.   Įvadas ir tikslai
            1.1.   Įvadas
            Biologinių ir toksinių ginklų konvencija įsigaliojo 1975 m. ir Lotynų Amerikoje bei Karibų jūros regione ją ratifikavo visos šalys, išskyrus vieną (Haitį). Vis dėlto, praėjus daugiau kaip keturiasdešimčiai metų daugelyje tų pačių valstybių nėra vidaus teisinės ir reguliavimo sistemos, kurios reikia BTWC visapusiškai įgyvendinti. Toje konvencijoje, be kita ko, nustatyti tam tikri biologinės saugos standartai, kuriais siekiama sumažinti bakteriologines ir kitas biologines grėsmes, kurios gali pakenkti gyvybei žemėje.
            Siekiant toliau kovoti su tokiomis grėsmėmis, 2004 m. JT Saugumo Taryba priėmė Jungtinių Tautų Saugumo Tarybos rezoliuciją 1540 (toliau – JT ST rezoliucija 1540 (2004)). Pagal tą rezoliuciją visos valstybės turi imtis veiksmingų priemonių ir užtikrinti jų vykdymą, kad nustatytų vidaus kontrolę siekiant užkirsti kelią branduolinių, cheminių ir biologinių ginklų ir jų siuntimo į taikinį sistemų platinimui. Pagal JT ST rezoliucijos 1540 (2004) 3a rezoliucinę dalį tokios priemonės apima tinkamos susijusių medžiagų kontrolės nustatymą ir šiuo tikslu tinkamų veiksmingų priemonių parengimą ir taikymą, kad būtų tvarkoma šių gaminamų, naudojamų, saugomų ar transportuojamų objektų apskaita ir užtikrinamas jų saugumas.
            Kas penkerius metus 1540 komitetas išsamiai apžvelgia valstybių narių pastangas įgyvendinant įsipareigojimus pagal JT ST rezoliuciją 1540 (2004). 2016 m. išsamios apžvalgos galutiniame dokumente padaryta tam tikrų svarbių išvadų. Pirma, dokumente pastebima, kad valstybės narės padarė tam tikrą pažangą užtikrindamos padidintos rizikos medžiagų saugumą ir apsaugodamos jas, tačiau šiose srityse tebėra spragų. Antra, Komitetas pažymėjo, kad pastangos tvarkyti medžiagų, susijusių biologiniais ginklais, apskaitą ir užtikrinti jų saugumą atsilieka nuo pastangų apsaugoti medžiagas, susijusias su branduoliniais ir cheminiais ginklais. Trečia, Komitetas pažymėjo, kad valstybių vykdomas priemonių įgyvendinimas, kurį paraginta vykdyti JT ST rezoliucija 1540 (2004), nuo 2011 m. netapo intensyvesnis. Todėl Komitetas padarė išvadą, kad valstybės turėtų imtis skubių veiksmų, kad būtų patvirtintos priemonės siekiant tvarkyti medžiagų, susijusių su biologiniais ginklais, apskaitą ir užtikrinti jų saugumą.
            Incidentas, susijęs su patogeninės biologinės medžiagos panaudojimu ir galimu plitimu, nesvarbu, ar dėl subjekto ketinimo padaryti žalą tikslinei gyventojų grupei, ar dėl gamtinės kilmės priemonių, gali sukelti didelę žalą žmonėms, ekonominę ir politinę žalą Amerikos valstybių organizacijos (OAS) regione. Atsižvelgdama į tą galimą grėsmę, OAS siekė didinti informuotumą apie biologinę saugą ir biologinį saugumą ir pajėgumus Šiaurės ir Pietų Amerikoje. Pavyzdžiui, nuo 2009 m. Amerikos valstybių Kovos su terorizmu komitetas (OAS / CICTE) per savo sekretoriatą (toliau – Sekretoriatas) surengė keletą nacionalinių biologinių incidentų krizių valdymo pratybų, kuriomis siekta didinti informuotumą apie grėsmes, susijusias su biologiniu saugumu, ir suburti pareigūnus ir agentūrų bei organizacijų atstovus mokytis koordinuoti savo atsaką į biologinį incidentą. Be to, keletas OAS valstybių narių pateikė Sekretoriatui konkrečius prašymus dėl pagalbos rengiant ar atnaujinant nacionalinius biologinių avarijų likvidavimo planus.
            Šios ir kitos pastangos stiprinti parengties biologiniams incidentams ir reagavimo į juos pajėgumus davė reikšmingų rezultatų, tačiau daugelio OAS valstybių narių dalyvavimas ir investavimas į biologinę saugą ir biologinį saugumą tebėra nepakankamas. Apie tai byloja reikalingos struktūros, pajėgumų ir teisinių sistemų siekiant veiksmingai nustatyti biologinį incidentą ir į jį reaguoti trūkumas. Dėl didelio ir neproporcingo mirusiųjų nuo pasaulinio H1N1 viruso protrūkio skaičiaus 2009 m. Šiaurės ir Pietų Amerikoje išryškėja pirmiau nurodytos silpnosios vietos ir pabrėžiama būtinybė daugiau dėmesio skirti biologinei saugai ir biologiniam saugumui. Pavyzdžiui, manoma, kad Šiaurės ir Pietų Amerikoje nuo 2009 m. H1N1 kiaulių gripo mirė daugiau žmonių nei likusioje pasaulio dalyje.
            Vyriausybių dalyvavimo regione biologinės saugos ir biologinio saugumo klausimais stygių lemia keli veiksmai, įskaitant nepakankamą politikos formuotojų informuotumą apie grėsmę ir galimus didelio masto biologinio incidento kaštus; su saugumu susijusius prioritetus, kuriems reikia varžytis dėl turimų nacionalinio lygmens išteklių ir neatsiejamus sunkumus, susijusius su integruoto nacionalinio parengties biologiniams incidentams ir reagavimo į tuos incidentus pajėgumų plėtojimu. Šie sunkumai rodo, kad OAS regione reikia koordinuoto reagavimo į biologinius incidentus. Į tokį reagavimą turėtų įsitraukti įvairūs nacionalinio ir vietos lygmens subjektai, įskaitant vyriausybines ministerijas (sveikatos priežiūros, žemės ūkio, saugumo, teisingumo, gynybos, žvalgybos, transporto, užsienio reikalų, tarptautinės prekybos, ekonomikos, mokslo ir technologijų ir kt.), teisėsaugos bendruomenė ir kitos pirmojo reagavimo pajėgos, privačiojo sektoriaus subjektai (visų pirma pramonės sektorius ir akademinė bendruomenė) ir pilietinė visuomenė.
            1.2.   Tikslai
            Viso šio trejų metų projekto metu CICTE siekia gerinti biologinę saugą ir biologinį saugumą paramą gaunančiose šalyse laikantis JT ST rezoliucijos 1540 (2004), visų pirma veiksmingų priemonių, skirtų užkirsti kelią biologinių ginklų ir jų siuntimo į taikinį priemonių platinimui, nustatymą ir vykdymo užtikrinimą.
            Techninė pagalba ir bendradarbiavimas su valstybėmis narėmis, kurios remia bendrą projekto tikslą, bus grindžiami šiais pagrindiniais tikslais:

                        —

                        sugriežtinti biologinės saugos ir biologinio saugumo standartai paramą gaunančiose šalyse,

                        —

                        sustiprintos ir su esamais tarptautiniais standartais suderintos teisinės ir reguliavimo sistemos biologinės saugos ir biologinio saugumo srityje,

                        —

                        sustiprinta bendra veikla ir bendradarbiavimas, visų pirma atliekant tarpusavio vertinimą įgyvendinant Rezoliuciją 1540,

                        —

                        sudarytos palankesnės sąlygos vykdyti tęstinį mokymą biologinės saugos ir biologinio saugumo srityje.

                  2.   Įgyvendinimo agentūros atranka ir veiksmų koordinavimas su kitomis atitinkamomis finansavimo iniciatyvomis
            2.1.   Įgyvendinimo agentūra – Amerikos valstybių organizacija (OAS)
            Nuo 2005 m. OAS aktyviai remia valstybių narių pastangas Šiaurės ir Pietų Amerikoje ginklų neplatinimo srityje. 2010 m. CICTE sekretoriatui buvo suteikti specialūs įgaliojimai parengti programą, kuri padėtų įgyvendinti JT ST rezoliuciją 1540 (2004). Todėl JT nusiginklavimo reikalų biuras (UNODA), JT ST rezoliucijos 1540 komiteto ekspertų grupė ir OAS / CICTE sekretoriatas sudarė strateginę partnerystę, skirtą techninės pagalbos ir gebėjimų stiprinimo bandomajam projektui Šiaurės ir Pietų Amerikoje įgyvendinti siekiant palengvinti valstybių narių pastangas įgyvendinti įvairias sritis, kurioms taikoma JT ST rezoliucija 1540 (2004).
            Vienas iš pagrindinių OAS / CICTE tikslų – bendradarbiauti su šalimis, kurių vyriausybės visapusiškai dalyvauja cheminės, biologinės, radiologinės ir branduolinės (ChBRB) gynybos medžiagų fizinės apsaugos ir apskaitos veikloje, kuri yra šių valstybių veiklos ginklų neplatinimo srityje dalis. Kitas tikslas – siekti padėti paramą gaunančioms valstybėms įgyvendinti JT ST rezoliuciją 1540 (2004) nustatant konkrečius poreikius ir sunkumus, kad būtų pritaikyta teisinė pagalba ir specializuota gebėjimų stiprinimo veikla, kuria siekiama stiprinti valstybių narių prevencinę sistemą, skirtą užkirsti kelią nevalstybiniams subjektams ChBRB naudoti medžiagas.
            Regioninis kontekstas, kurį suteikia OAS, turi lyginamąjį pranašumą dėl grėsmių tarpvalstybinio pobūdžio, o tai reiškia, kad kaimyninėms šalims reikia bendradarbiauti siekiant įveikti šiuos sunkumus. CICTE regioninis požiūris į šiuos klausimus užtikrins nuoseklumą, kad pastangos nebūtų dubliuojamos ir būtų užtikrintas kuo didesnis veiksmingumas. Šiuo atžvilgiu OAS kaip pirmaeilė regioninė organizacija Šiaurės ir Pietų Amerikoje užima unikalią padėtį pusrutulyje, ir gali pademonstruoti veiksmingumą dėl jos esamo nacionalinių kontaktinių centrų tinklo; jos plataus dalyvavimo regione ir gebėjimo dirbti šioje srityje su siūlomomis paramą gaunančiomis šalimis.
            Apskritai, OAS / CICTE gaudžiai bendradarbiavo su daugelio OAS valstybių narių vyriausybėmis ir pasiekė svarbių rezultatų biologinės saugos ir biologinio saugumo srityje. Pavyzdžiui, OAS / CICTE padėjo valstybėms narėms įvairiais būdais, kaip antai:

                        —

                        rengiant nacionalinius veiksmų planus Rezoliucijai 1540 įgyvendinti bei stiprinant teisines ir reguliavimo sistemas,

                        —

                        stiprinant gebėjimus užkirsti kelią neteisėtai prekybai branduolinėmis, radiologinėmis, cheminėmis ir biologinėmis medžiagomis bei jų kontrabandai ir kovoti su jomis,

                        —

                        skatinant keitimąsi veiksminga patirtimi pasitelkiant tarpusavio vertinimo metodiką ir

                        —

                        palengvinant koordinavimą politiniu lygmeniu siekiant nustatyti regioninio ir subregioninio bendradarbiavimo sritis.

                  2.2.   Koordinavimas su kitomis atitinkamomis finansavimo iniciatyvomis
            Paprastai OAS / CICTE savo veiklą koordinuoja su kitomis agentūromis ir organizacijomis, gaunančiomis finansavimą tiek iš tų pačių, tiek iš kitų paramą teikiančių vyriausybių ir tarptautinių organizacijų. Organizacijų, gaunančių paramą iš Europos Sąjungos darbui, susijusiam su veikla, siūloma pagal šį projektą, atveju, Jungtinių Tautų nusiginklavimo reikalų biuras (UNODA), JT ST rezoliucijos 1540 komitetas ir jo ekspertų grupė ir Biologinių ir toksinių ginklų konvencijos įgyvendinimo rėmimo padalinys (BTWC įgyvendinimo rėmimo padalinys) yra tiesiogiai susiję su projektu ir reikėtų atkreipti dėmesį, kad OAS / CICTE jau glaudžiai bendradarbiauja su jais. Veiklos koordinavimą su šiomis įstaigomis vykdys valdymo grupė, įsikūrusi OAS būstinėje, siekiant užtikrinti, kad visos pastangos būtų papildomo pobūdžio ir kad būtų išvengta dubliavimo, o projekto veiksmai bus suderinti su Rezoliucijos 1540 ir BTWC įsipareigojimų vykdymu.
            Šiuo atžvilgiu OAS / CICTE mano, kad projektas akivaizdžiai atitinka 2019 m. Europos Vadovų Tarybos sprendimą remti Biologinių ir toksinių ginklų konvencijos įgyvendinimą už Europos Sąjungos ribų (toliau – Sprendimas). Siūlomu projektu būtų dar labiau remiamas Sprendimo įgyvendinimas padedant sumažinti biologinių ir toksinių ginklų platinimo regione grėsmę. Tokiu būdu, įgyvendinant projektą būtų atsižvelgiama į sparčią gyvybės mokslų pažangą, siekiant užtikrinti, kad vyriausybių kovos su tokiomis grėsmėmis teisinės ir reguliavimo sistemos atitiktų galiojančius tarptautinius standartus. Taigi, projektu būtų padedama užtikrinti, kad OAS valstybės narės būtų tinkamai pasirengusios greitai reaguoti į galimas grėsmes.
            Kalbant apie politikos raidą, OAS / CICTE tęs darbą šioje srityje savo eilinėse sesijose ir OAS nuolatinės tarybos pusrutulio saugumo komiteto posėdžiuose.
            Pagrindinis šio pasiūlymo tikslas – gerinti biologinę saugą ir biologinį saugumą paramą gaunančiose šalyse didinant atitinkamų sektorių informuotumą ir stiprinant jų gebėjimus, laikantis JT ST rezoliucijos 1540 (2004), įskaitant veiksmingų vidaus priemonių, skirtų užkirsti kelią biologinių ginklų ir jų siuntimo į taikinį priemonių platinimui, vykdymo užtikrinimą. Tos pastangos bus skirtos viešajame ir privačiajame sektoriuose biologinės saugos ir biologinio saugumo srityje dirbantiems gyvybės mokslininkams, taip pat politikos formuotojams ir teisės aktų leidėjams. Ši veikla apima gyvybės mokslininkų mokymo kursus paramą gaunančiose šalyse, taip pat internetinių mokymo kursų rengimą, kad būtų galima pasiekti dar daugiau naudos gavėjų regione. OAS / CICTE vykdys šią veiklą ją derindamas su strateginiais partneriais, o siekiant užtikrinti, kad darbuotojai atitiktų visus techninius reikalavimus, kaip nurodyta metodikos skirsnyje, itin specializuotam mokymui rengti ir užduotims atlikti OAS taip pat gali sudaryti sutartis dėl trumpalaikės paramos su ekspertais, instruktoriais ir mokslo darbuotojais ir šiose srityse bendradarbiauti su savo partneriais (įskaitant BTWC-ISU, UNODA, OIE ir Europos Sąjungą) bei akademine bendruomene, be kita ko, jei įmanoma, remdamasi tų organizacijų turimais sąrašais.
            3.   Projekto aprašymas
            3.1.   Aprašymas
            Mūsų pasiūlymo tikslas – gerinti biologinę saugą ir biologinį saugumą paramą gaunančiose šalyse laikantis JT ST rezoliucijos 1540 (2004) ir toliau didinti paramą gaunančių valstybių gebėjimą veiksmingai numatyti didelio masto incidentus, susijusius su biologine medžiaga, neatsižvelgiant į tai, ar jie yra žmogaus sukelti ar gamtinės kilmės, ir į juos reaguoti. Projektu taip pat būtų gerinamas tarpžinybinis ir tarptautinis bendradarbiavimas ir OAS valstybių narių keitimasis informacija, siekiant pasirengti biologiniams incidentams ir į juos reaguoti. Be to, projektu siekiama pašalinti kai kuriose tikslinėse šalyse šiuo metu esančias teisėkūros spragas ir papildyti jų pastangas įgyvendinti BTWC.
            Projektas suburs ne daugiau kaip aštuonių OAS valstybių narių atsakingas nacionalines valdžios institucijas, atitinkamus privačiojo sektoriaus ir pilietinės visuomenės atstovus ir kvalifikuotus tarptautinius ekspertus, kad jie išnagrinėtų, kokių galima imtis veiksmų didesniems biologinės saugos ir biologinio saugumo pajėgumams tose valstybėse ir apskritai OAS regione užtikrinti. Įgyvendinant projektą bus laikomasi dvikrypčio požiūrio, apimančio tiek nacionalinę, tiek subregioninę veiklą. Įgyvendinant projektą bus siekiama remtis ankstesne Sekretoriato darbo patirtimi šioje srityje Šiaurės ir Pietų Amerikoje ir pasinaudoti tvirtu ryšių ir partnerių tinklu (ypač viešajame sektoriuje). Nacionaliniu lygmeniu daugiausia pastangų bus sutelkta į darbą su atskiromis OAS valstybėmis narėmis, siekiant sustiprinti nacionalinius gebėjimus, parengti teisės aktus ir taisykles ir konkrečiai šaliai skirtus veiksmų planus veiklos pajėgumams stiprinti.
            Regioniniu lygmeniu gebėjimų stiprinimo veikla bus daugiausia susijusi su keitimosi informacija ir gerąja patirtimi skatinimu, taip pat struktūrinių, materialinių ir funkcinių parametrų nustatymu taikant regioninį požiūrį.
            Be to, projektu bus siekiama pasinaudoti pastaraisiais metais išplėtotu tarpusavio vertinimo procesu, pagal kurį valstybės savanoriškai susitaria bendradarbiauti, kad tarpusavyje įvertintų savo stipriąsias ir silpnąsias puses įgyvendinant įsipareigojimus pagal Rezoliuciją 1540, ir nustatyti veiksmingą praktiką ir sritis tolesniam dvišaliam bendradarbiavimui. Kadangi Čilė ir Kolumbija (2017 m.), Dominikos Respublika ir Panama (2019 m.) ir Paragvajus ir Urugvajus (visai neseniai 2019 m.) sėkmingai atliko tarpusavio vertinimą dėl Rezoliucijos 1540 įgyvendinimo, siūlome šioms trims šalių poroms teikti konkrečią tolesnę paramą ir toliau bendradarbiauti su jomis. Vykdydami tokią veiklą mes siektume stebėti, kaip toliau plėtojami tarp šių valstybių atliekant tarpusavio vertinimą užmegzti artimi dvišaliai ryšiai, ir toliau skatinti šių šalių parodytą pasiryžimą tęsti bendradarbiavimą įgyvendinant įsipareigojimus pagal Rezoliuciją 1540 pasibaigus pradiniam tarpusavio vertinimui. Taip pat siūlytume skatinti šalis, kurios dar neatliko tokio vertinimo, pavyzdžiui, Meksiką ir galbūt kitas partneres regione, atlikti papildomą tarpusavio vertinimą, kurį atliekant daug dėmesio būtų skiriama biologinei saugai ir biologiniam saugumui. Galiausiai siektume peržiūrėti esamus tarpusavio vertinimo procesus, siekdami paskatinti ir sustiprinti nuolatinį šalių bendradarbiavimą, propaguoti geriausią patirtį ir techninių dokumentų skelbimo praktiką (be valstybių pateiktų galutinių ataskaitų), kad būtų atsižvelgta į remiantis šiuo pagrindu padarytą pažangą.
            3.2.   Metodika
            3.2.1.   Organizacinė struktūra
            Šį projektą įgyvendins OAS / CICTE, veiklą derinant su remiančiomis OAS valstybėmis narėmis. Už projekto įgyvendinimą atsakingą OAS / CICTE valdymo grupę sudarys trys darbuotojai ir už administracinę / finansinę paramą atsakingas asistentas, dirbantys pagrindinėje OAS būstinėje Vašingtone; savo veiklą jie derins su pasamdytais išorės darbuotojais, atsižvelgiant į konkrečią veiklą, kurią numatyta vykdyti; jų veiklą bendrai prižiūrės ir jiems vadovaus CICTE vykdomasis sekretorius.
            Pasamdyti išorės darbuotojai bus, be kita ko, teisės specialistas, kuris įgyvendins projekto teisinės pagalbos dalį. Itin specializuotam mokymui rengti ir užduotims atlikti OAS taip pat gali sudaryti sutartis dėl trumpalaikės paramos su ekspertais, instruktoriais ir mokslo darbuotojais, esančiais kitų techninių partnerių organizacijų, įskaitant BTWC-ISU, UNODA, OIE ir Europos Sąjungą, ekspertų sąrašuose.
            Iš pradžių OAS / CICTE programos valdymo grupė savo veiklą tiesiogiai derins su valstybių narių, kurios anksčiau prašė paramos dėl JT ST rezoliucijos 1540 (2004), nacionalinėmis valdžios institucijomis. Kai kuriais atvejais OAS yra sudariusi bendradarbiavimo susitarimus, kad padėtų valstybėms narėms įgyvendinant Rezoliuciją 1540, kurie bus techninės paramos pagrindas.
            3.2.2.   Techninis požiūris
            Pateikus prašymus dėl teisėkūros ir techninės paramos siekiant stiprinti taisykles biologinės saugos ir biologinio saugumo srityje, teisės specialistas, savo veiklą derindamas su projekto valdymo grupe ir atitinkamomis paramą gaunančių šalių institucijomis, per teisėkūros ir techninės paramos misijas turės iš pradžių įvertinti ir išnagrinėti galiojančius teisės aktus ir taisykles, kad nustatytų konkrečias spragas ir šalies prioritetus. Remiantis šiuo vertinimu, konkretūs veiksmai, susiję su įstatymų ir taisyklių tobulinimu biologinės saugos ir biologinio saugumo srityje, kurie turi būti įgyvendinti prioriteto tvarka ir kurie bus tiesiogiai remiami pagal šį projektą, be kita ko, galėtų būti:

                        —

                        paramą gaunančių šalių galiojančių teisės aktų ir taisyklių analizė siekiant nustatyti konkrečias spragas,

                        —

                        eksporto kontrolės sąrašo parengimas ir priėmimas,

                        —

                        nacionalinio reagavimo į biologines grėsmes veiksmų plano parengimas ir priėmimas,

                        —

                        nacionalinių gairių dėl biologinių medžiagų apsaugos nuo atsitiktinio ar sąmoningo platinimo, taip pat dėl jų tinkamo ir saugaus laikymo ir transportavimo, įskaitant jų vidaus saugumą, parengimas.

                  Regioninio bendradarbiavimo skatinimo ir stiprinimo veikla, be kita ko, būtų:

                        —

                        tolesnės gebėjimų didinimo ir bendradarbiavimo veiklos, skirtos regiono šalims, kurios atliko tarpusavio vertinimą dėl JT ST rezoliucijos 1540 įgyvendinimo, plėtojimas,

                        —

                        papildomas tarpusavio vertinimas, kurį atliekant daug dėmesio būtų skiriama biologinei saugai ir biologiniam saugumui,

                        —

                        techninių dokumentų apie veiklą, susijusią su tarpusavio vertinimu, rengimas ir skelbimas.

                  Siekiant lygiagrečiai su techninės ir teisėkūros paramos bei regioninio bendradarbiavimo dalimi įgyvendinti pasiūlymo dalį, susijusią su informuotumo didinimu, švietimu ir mokymu biologinės saugos ir biologinio saugumo srityje, kiekvienoje paramą gaunančioje šalyje bus rengiamas mokymo kursas. Šiuos mokymo kursus koordinuos OAS / CICTE valdymo grupė, o juos rengs tarptautiniai ekspertai. Šių kursų tikslas – stiprinti gebėjimus ir iš įvairių paramą gaunančių šalių mokslo įstaigų suburti instruktorių grupę, kuri galėtų skleisti žinias apie biologinės saugos ir biologinio saugumo principus ir geriausią biologinės rizikos valdymo laboratorinę patirtį, priemones ir metodus, taikomus laboratorijose ir mokslo įstaigose.
            OAS / CICTE bendradarbiaus su mokslininkais ir tyrėjais, kad būtų parengtas internetinis mokymo kursas, kuris padėtų tobulinti dabartinius išteklius, skirtus toliau skleisti žinias ir didinti gyvybės mokslų srities mokslininkų, mokytojų, studentų bei tyrėjų ir kitų susijusių suinteresuotųjų subjektų informuotumą apie biologinę saugą, biologinį saugumą ir bioetiką.
            Be to, per techninės ir teisėkūros pagalbos misijas ir vykdant pasiūlyme numatytą regioninę bei subregioninę veiklą, bus vykdoma informavimo ir informuotumo didinimo veikla biologinės saugos, biologinio saugumo, JT ST rezoliucijos 1540 (2004) ir BWC įgyvendinimo srityse, skirta politikos formuotojams, parlamentarams ir pramonės atstovams.
            3.2.3.   Lyčių perspektyva
            OAS / CICTE per savo Rezoliucijos 1540 programą atlieka svarbų vaidmenį padėdama valstybėms narėms plėtoti gebėjimus įgyvendinti JT ST rezoliuciją 1540 (2004) ir kovoti su ginklų platinimu, taip pat skatinti lyčių lygybę. Visi šie rezultatai padeda siekti JT darnaus vystymosi tikslų ir papildo OAS valstybių narių pastangas įgyvendinti atitinkamas priemones pasaulinio nusiginklavimo ir ginklų neplatinimo režimo srityse.
            OAS / CICTE užtikrins lyčių lygybę vykdydama įdarbinimo procesą, skirtą padėti paramą pagal projektą gaunančioms šalims, ir skatins paramą gaunančias šalis prasmingai įtraukti moteris visuose projekto etapuose. Visada dedamos ypatingos pastangos atsižvelgti į lyčių aspektą ir visuose aptariamuose klausimuose centrinę vietą skirti moterims.
            3.2.4.   Išorinis veiksmų koordinavimas
            Projekto vykdymo metu OAS koordinuos veiksmus ir bendradarbiaus ne tik su viso regiono nacionalinėmis valdžios institucijomis, bet ir su kitomis institucijomis ir organizacijomis. Toliau išvardyti subjektai gali būti pajėgūs teikti paramą konkrečiais klausimais ir padėti propaguoti iniciatyvą regione:

                        —

                        Jungtinių Tautų nusiginklavimo reikalų biuras (UNODA), įskaitant Biologinių ginklų konvencijos įgyvendinimo rėmimo padalinį,

                        —

                        Saugumo Tarybos komitetas, įsteigtas pagal JT ST rezoliuciją 1540 (2004), ir jo ekspertų grupė,

                        —

                        Pasaulinė gyvūnų sveikatos organizacija (OIE),

                        —

                        Pasaulio sveikatos organizacija (PSO), įskaitant Visos Amerikos sveikatos organizaciją (PAHO),

                        —

                        Pilietinės visuomenės organizacijos, akademinė bendruomenė ir privačiojo sektoriaus organizacijos, kurių tikslai atitinka šio pasiūlymo tikslus, įskaitant Sandia National Laboratory, Subcomisión de Bioseguridad y Bioscustodia de la Asociación Argentina de Microbiología, James Martin Center CNS, Asociación Latinoamericana de Biocontención y Biocustodia.

                  3.3.   Projekto tikslai ir veikla
            1 tikslas. Sugriežtinti biologinės saugos ir biologinio saugumo standartai paramą gaunančiose šalyse.
            Pagalbinė veikla

                        —

                        1.1 veikla. Kiekvienoje šalyje atlikti po techninės pagalbos misiją su agentūromis, veikiančiomis biologinės saugos ir biologinio saugumo srityje, siekiant įvertinti poreikius ir parengti vertinimo ataskaitą.

                        —

                        1.2 veikla. Remiantis poreikiais ir ištekliais, padėti vykdyti mokymus vienoje iš šių sričių ar jose abiejose: eksporto kontrolės sąrašo priėmimas arba nacionalinio reagavimo į biologines grėsmes veiksmų plano priėmimas. Pateikti vertinimo ataskaitą.

                        —

                        1.3 veikla. Parengti nacionalines gaires dėl biologinių medžiagų apsaugos nuo atsitiktinio ar sąmoningo platinimo, taip pat nacionalines gaires dėl jų tinkamo ir saugaus laikymo ir transportavimo, įskaitant jų vidaus saugumą.

                  Numatomi rezultatai

                        —

                        Parengta vertinimo ataskaita su rekomendacijomis kiekvienai šaliai ir kiekvienai agentūrai.

                        —

                        Eksporto kontrolės sąrašas, sudarytas atsižvelgiant į šalių poreikius.

                        —

                        Kiekvienai šaliai parengta nacionalinio veiksmų plano vertinimo ataskaita ir biologinių grėsmių, atsitiktinių įvykių, saugaus laikymo ir transportavimo gairės.

                  2 tikslas. Sustiprintos ir su esamais tarptautiniais standartais suderintos teisinės ir reguliavimo sistemos biologinės saugos ir biologinio saugumo srityje.
            Pagalbinė veikla

                        —

                        2.1 veikla. Kiekvienoje paramą gaunančioje šalyje peržiūrėti esamas teisinę ir reguliavimo sistemas, kad būtų nustatytos spragos ir prioritetinės sritys, kuriose reikalinga pagalba.

                        —

                        2.2 veikla. Prireikus teikti teisėkūros pagalbą, įskaitant teisės aktų ir taisyklių rengimą siekiant įgyvendinti eksporto kontrolės sąrašus ir (arba) nacionalinius veiksmų planus.

                        —

                        2.3 veikla. Sudaryti ir paskelbti dokumentą su biologinės rizikos valdymo laboratorijose ir tyrimo institutuose geriausios laboratorinės patirties, priemonių ir metodų gairėmis ir jį platinti, siekiant didinti atitinkamų suinteresuotųjų subjektų informuotumą apie gerąją patirtį.

                  Numatomi rezultatai

                        —

                        Bent viena teisėkūros pagalbos misija kiekvienai šaliai teikiant paramą eksporto kontrolės sąrašo ir (arba) nacionalinių veiksmų planų srityje ir (arba) rengiant atitinkamus teisės aktus / taisykles.

                        —

                        Paskelbti geriausios laboratorinės patirties pavyzdžiai, sudaryti iš įvairių komponentų: akademinės dalies, techninės dalies ir įvairių metodų.

                  3 tikslas. Sustiprinta bendra veikla ir bendradarbiavimas, visų pirma vykdant tarpusavio vertinimus Rezoliucijos 1540 kontekste.
            Pagalbinė veikla

                        —

                        3.1 veikla. Sudaryti palankesnes sąlygas atlikti ne daugiau kaip tris naujus tarpusavio vertinimus, kuriuose daug dėmesio būtų skiriama biologinei saugai ir biologiniam saugumui.

                        —

                        3.2 veikla. Surengti tris dvišalius darbinius seminarus tęsiant veiklą po regione jau įvykdytų tarpusavio vertinimų Rezoliucijos 1540 srityje.

                        —

                        3.3 veikla. Rengti ir skelbti techninius dokumentus apie veiklą, susijusią su tarpusavio vertinimu.

                        —

                        3.4 veikla. Surengti regioninę konferenciją biologinės saugos ir biologinio saugumo klausimais, be kita ko, siekiant pagerinti veiksmų koordinavimą ir skatinti keitimąsi informacija.

                        —

                        3.5 veikla. Surengti regioninę konferenciją dėl JT ST rezoliucijos 1540 (2004) įgyvendinimo Šiaurės ir Pietų Amerikoje statuso.

                  Numatomi rezultatai

                        —

                        Sudarytos palankesnės sąlygos šešioms paramą gaunančioms šalims atlikti tarpusavio vertinimą.

                        —

                        Parengta ir paskelbta su tarpusavio vertinimu susijusių tolesnių veiksmų ataskaita, skirta Čilei / Kolumbijai, Dominikos Respublikai / Panamai ir Paragvajui / Urugvajui.

                        —

                        Pagerintas paramą gaunančių šalių agentūrų, susijusių su biologine sauga ir biologiniu saugumu, veiksmų koordinavimas.

                  4 tikslas. Sudarytos palankesnės sąlygos vykdyti tęstinį mokymą biologinės saugos ir biologinio saugumo srityje.
            Pagalbinė veikla

                        —

                        4.1 veikla. Sukurti biologinės saugos ir biologinio saugumo instruktorių tinklą kiekvienoje paramą gaunančioje šalyje.

                        —

                        4.2 veikla. Parengti ir išplėtoti mokslininkų mokymo modulį, kuris padėtų sumažinti pavojų, kad atliekant mokslinius tyrimus gali būti netinkamai naudojamos medžiagos ir įranga.

                        —

                        4.3 veikla. Koordinuoti veiksmus su atitinkamais nacionaliniais mokymo institutais, kad būtų skatinama į mokymo programas įtraukti modulius ir (arba) medžiagą, susijusius su biologine sauga ir biologiniu saugumu, įskaitant JT ST rezoliucijos 1540 (2004) ir BWC įgyvendinimą.

                        —

                        4.4 veikla. Suorganizuoti ir pravesti ne daugiau kaip aštuonis mokymo kursus biologinės saugos ir biologinio saugumo klausimais (po vieną kiekvienai paramą gaunančiai šaliai).

                  Numatomi rezultatai

                        —

                        Kiekvienoje šalyje sukurtas biologinės saugos ir biologinio saugumo instruktorių ir specialistų tinklas.

                        —

                        Sukurti atviri internetiniai kursai ir pravestas mokymas pagal šešis kursus.

                        —

                        Apmokyti su biologiniu saugumu ir biologine sauga susijusių agentūrų mokslininkai paramą gaunančiose šalyse.

                  4.   Paramos gavėjai
            Tiesioginiai paramos gavėjai pagal 1–4 tikslus – už biologinį saugą ir biologinį saugumą biologinį saugumą atsakingos įstaigos ir institucijos kiekvienoje paramą gaunančioje šalyje (ne daugiau kaip aštuonios valstybės, priklausomai nuo gautų lėšų: Argentina, Čilė, Kolumbija, Dominikos Respublika, Meksika, Panama, Paragvajus ir Urugvajus). Sukūrus internetinį mokymo kursą ir šias temas įtraukus į universitetų mokymo programas, bus pasiektas dar didesnis paramos gavėjų skaičius.
            5.   Europos Sąjungos matomumas
            OAS / CICTE įvairiomis priemonėmis užtikrins, kad visų rūšių projekto veikloje būtų pripažįstama Sąjungos finansinė parama projektui. ES parama bus akcentuojama pranešimuose spaudai, socialinėse medijose ir interviu naujienų žiniasklaidoje didelio matomumo renginių proga. Visa paramą gaunančioms šalims suteikta įranga, spausdinta medžiaga ar kompiuterių programinė įranga bus ženklinama kaip finansuojama Sąjungos. Projekto darbuotojai dėvės ES logotipą ir (arba) vėliavą ant visų kepurių, darbo drabužių ar uniformų taikant aiškų prekių ženklo kūrimo metodą. Apie Sąjungos paramą bus aiškiai skelbiama ir ji bus matoma OAS interneto svetainėse ir publikacijose, susijusiose su projektu ir remiamomis programomis.
            6.   Trukmė
            Numatoma projekto vykdymo trukmė yra 36 mėnesiai.
            7.   Bendra sąranga
            Projekto techninį įgyvendinimą vykdys OAS / CICTE per savo esamą Rezoliucijos 1540 programą.
            8.   Partneriai
            OAS / CICTE projektą įgyvendins partnerystėje su paramą gaunančių šalių nacionalinėmis valdžios institucijomis, bendradarbiaudamas su strateginiais partneriais.
            9.   Ataskaitų teikimas
            Aprašomosios pažangos ataskaitos ir finansinės būklės ataskaitos bus teikiamos kas ketvirtį, kad būtų galima tinkamai ir laiku vykdyti stebėseną ir įvertinimą, o OAS / CICTE palaikys glaudžios ryšius su paramos teikėju.


title: Tarybos sprendimas (BUSP) 2019/2109 2019 m. gruodžio 9 d. kuriuo iš dalies keičiamas Sprendimas 2010/788/BUSP dėl ribojamųjų priemonių Kongo Demokratinei Respublikai

text:
10.12.2019

                  LT

                  Europos Sąjungos oficialusis leidinys

                  L 318/134

         TARYBOS SPRENDIMAS (BUSP) 2019/2109
         2019 m. gruodžio 9 d.
         kuriuo iš dalies keičiamas Sprendimas 2010/788/BUSP dėl ribojamųjų priemonių Kongo Demokratinei Respublikai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2010 m. gruodžio 20 d. Taryba priėmė Sprendimą 2010/788/BUSP (1) dėl ribojamųjų priemonių Kongo Demokratinei Respublikai (KDR);

                     (2)

                     2016 m. gruodžio 12 d. Taryba priėmė Sprendimą (BUSP) 2016/2231 (2), kuriuo iš dalies keičiamas Sprendimas 2010/788/BUSP, reaguodama į trukdymą rinkimų procesui ir susijusius žmogaus teisių pažeidimus Kongo Demokratinėje Respublikoje. Sprendimo 2010/788/BUSP 3 straipsnio 2 dalyje nustatytos, inter alia, autonominės ribojamosios priemonės ;

                     (3)

                     remiantis Sprendimo 2010/788/BUSP 3 straipsnio 2 dalyje nurodytų priemonių peržiūros rezultatais, ribojamųjų priemonių taikymas turėtų būti pratęstas iki 2020 m. gruodžio 12 d., o iš Sprendimo 2010/788/BUSP II priedo sąrašo turėtų būti išbraukti du asmenys;

                     (4)

                     motyvų pareiškimai dėl tam tikrų II priede išvardytų asmenų turėtų būti iš dalies pakeisti;

                     (5)

                     be to, Sprendimas 2010/788/BUSP turėtų būti papildytas nuostata, kuria nustatoma, kad Taryba ir vyriausiasis įgaliotinis, vykdydami savo užduotis pagal tą sprendimą, gali tvarkyti asmens duomenis;

                     (6)

                     todėl Sprendimas 2010/788/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas 2010/788/BUSP iš dalies keičiamas taip:

                        1)

                        Įterpiamas šis straipsnis:

                           „8a straipsnis

                              1.   Vykdydami savo užduotis pagal šį sprendimą, Taryba ir Sąjungos vyriausiasis įgaliotinis užsienio reikalams ir saugumo politikai (vyriausiasis įgaliotinis) gali tvarkyti asmens duomenis, visų pirma:

                                          a)

                                          Taryba – I ir II priedų pakeitimų rengimo ir jų darymo tikslais;

                                          b)

                                          vyriausiasis įgaliotinis – I ir II priedų pakeitimų rengimo tikslais.

                              2.   Kai taikytina, Taryba ir vyriausiasis įgaliotinis gali tvarkyti duomenis, susijusius su į sąrašą įtrauktų fizinių asmenų įvykdytomis nusikalstamomis veikomis, tokių asmenų atžvilgiu priimtais apkaltinamaisiais nuosprendžiais ar jiems taikomomis saugumo priemonėmis, tik tiek, kiek toks tvarkymas būtinas I ir II priedams parengti.

                              3.   Šio sprendimo tikslais Taryba ir vyriausiasis įgaliotinis yra „duomenų valdytojai“, kaip apibrėžta Europos Parlamento ir Tarybos reglamento (ES) 2018/1725 (*1) 3 straipsnio 8 punkte, siekiant užtikrinti, kad atitinkami fiziniai asmenys galėtų naudotis savo teisėmis pagal Reglamentą (ES) 2018/1725.

                           (*1)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295 , 2018 11 21, p. 39).“;"

                        2)

                        9 straipsnio 2 dalis pakeičiama taip:

                                    „2.

                                    3 straipsnio 2 dalyje nurodytos priemonės taikomos iki 2020 m. gruodžio 12 d. Jos prireikus atnaujinamos arba iš dalies keičiamos, jei Taryba mano, kad jų tikslai nebuvo pasiekti.“;

                        3)

                        Sprendimo 2010/788/BUSP II priede pateiktas sąrašas pakeičiamas šio sprendimo priede išdėstytu sąrašu.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. gruodžio 9 d.

                  Tarybos vardu

                  Pirmininkas

               J. BORRELL FONTELLES

            (1)  2010 m. gruodžio 20 d. Tarybos sprendimas 2010/788/BUSP dėl ribojamųjų priemonių Kongo Demokratinei Respublikai, ir kuriuo panaikinama Bendroji pozicija 2008/369/BUSP (OL L 336, 2010 12 21, p. 30).

            (2)  2016 m. gruodžio 12 d. Tarybos sprendimas (BUSP) 2016/2231, kuriuo iš dalies keičiamas Sprendimas 2010/788/BUSP dėl ribojamųjų priemonių Kongo Demokratinei Respublikai (OL L 336 I, 2016 12 12, p. 7).

            PRIEDAS

                     „II PRIEDAS
                     3 STRAIPSNIO 2 DALYJE NURODYTŲ ASMENŲ IR SUBJEKTŲ SĄRAŠAS
                     A.   Asmenys

                                 Vardas, pavardė

                                 Identifikuojamoji informacija

                                 Įtraukimo į sąrašą pagrindai

                                 Įtraukimo į sąrašą data

                                 1.

                                 Ilunga Kampete

                                 Dar žinomas kaip Gaston Hughes Ilunga Kampete; dar žinomas kaip Hugues Raston Ilunga Kampete.
                                 Gimimo data: 1964 11 24
                                 Gimimo vieta: Lubumbašis (KDR).
                                 Karinio asmens tapatybės dokumento numeris: 1-64-86-22311-29.
                                 Pilietybė: KDR.
                                 Adresas: 69, avenue Nyangwile, Kinsuka Mimosas, Kinshasa/Ngaliema KDR.
                                 Lytis: vyras

                                 Eidamas Respublikos gvardijos (GR) vado pareigas Ilunga Kampete buvo atsakingas už vietoje dislokuotus GR vienetus, kurie 2016 m. rugsėjo mėn. Kinšasoje dalyvavo neproporcingai naudojant jėgą ir vykdant smurtines represijas.
                                 Iki šiol eidamas GR vado pareigas, jis yra atsakingas už represijas ir žmogaus teisių pažeidimus, kuriuos padarė GR pareigūnai, pavyzdžiui, smurtines represijas 2018 m. gruodžio mėn. Lubumbašyje vykusiame opozicijos mitinge.
                                 Taigi Ilunga Kampete dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 2.

                                 Gabriel Amisi Kumba

                                 Dar žinomas kaip Gabriel Amisi Nkumba, „Tango Fort“, „Tango Four“
                                 Gimimo data: 1964 5 28
                                 Gimimo vieta: Malela (KDR).
                                 Karinio asmens dokumento numeris: 1-64-87-77512-30.
                                 Pilietybė: KDR.
                                 Adresas: 22, avenue Mbenseke, Ma Campagne, Kinshasa/Ngaliema, KDR.
                                 Lytis: vyras

                                 Buvęs Kongo armijos (FARDC) 1-os gynybos zonos, kurios pajėgos dalyvavo neproporcingai naudojant jėgą ir vykdant smurtines represijas 2016 m. rugsėjo mėn. Kinšasoje, vadas.
                                 Gabriel Amisi Kumba nuo 2018 m. liepos mėn. ėjo Kongo ginkluotųjų pajėgų (FARDC) štabo vado pavaduotojo, atsakingo už operacijas ir žvalgybą, pareigas. Eidamas šias pareigas jis yra atsakingas už pastaruoju metu FARDC įvykdytus žmogaus teisių pažeidimus.
                                 Taigi Gabriel Amisi Kumba dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 3.

                                 Ferdinand Ilunga Luyoyo

                                 Gimimo data: 1973 3 8
                                 Gimimo vieta: Lubumbašis (KDR).
                                 Paso Nr.: OB0260335 (galioja nuo 2011 4 15 iki 2016 4 14).
                                 Pilietybė: KDR.
                                 Adresas: 2, avenue des Orangers, Kinshasa/Gombe, KDR.
                                 Lytis: vyras

                                 Eidamas Kongo nacionalinės policijos (PNC) riaušių malšinimo organizacijos Légion Nationale d'Intervention vado pareigas, Ferdinand Ilunga Luyoyo buvo atsakingas už tai, kad 2016 m. rugsėjo mėn. Kinšasoje buvo neproporcingai naudojama jėga ir vykdomos smurtinės represijos.
                                 Nuo 2017 m. liepos mėn. Ferdinand Ilunga Luyoyo eina PNC institucijų ir aukšto rango pareigūnų apsaugos padalinio vado pareigas. Eidamas šias pareigas jis yra atsakingas už pastaruoju metu PNC įvykdytus žmogaus teisių pažeidimus.
                                 Taigi Ferdinand Ilunga Luyoyo dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 4.

                                 Célestin Kanyama

                                 Dar žinomas kaip Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 „Esprit de mort“.
                                 Gimimo data: 1960 10 4
                                 Gimimo vieta: Kananga (KDR).
                                 Pilietybė: KDR.
                                 Paso Nr.: OB0637580 (galioja nuo 2014 5 20 iki 2019 5 19).
                                 Jam buvo suteikta Šengeno viza Nr. 011518403, išduota 2016 7 2.
                                 Adresas: 56, avenue Usika, Kinshasa/Gombe, KDR.
                                 Lytis: vyras

                                 Eidamas Kongo nacionalinės policijos (PNC) komisaro pareigas, Célestin Kanyama buvo atsakingas už tai, kad 2016 m. rugsėjo mėn. Kinšasoje buvo neproporcingai naudojama jėga ir vykdomos smurtinės represijos.
                                 2017 m. liepos mėn. Célestin Kanyama buvo paskirtas Nacionalinės policijos rengimo mokyklų generaliniu direktoriumi. Eidamas vyriausiojo PNC pareigūno pareigas jis yra atsakingas už pastaruoju metu PNC įvykdytus žmogaus teisių pažeidimus. Vienas iš pavyzdžių yra 2018 m. spalio mėn. policijos pareigūnų vykdytas žurnalistų bauginimas ir laisvės atėmimas po to, kai buvo paskelbti keli straipsniai apie policijos kadetų maisto davinių pasisavinimą, ir generolo Kanyamos vaidmuo šiuose įvykiuose.
                                 Taigi Célestin Kanyama dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 5.

                                 John Numbi

                                 Dar žinomas kaip John Numbi Banza Tambo; John Numbi Banza Ntambo; Tambo Numbi.
                                 Gimimo data: 1962 8 16
                                 Gimimo vieta: Žadovilis – Likasis – Kolvezis (KDR).
                                 Pilietybė: KDR.
                                 Adresas: 5, avenue Oranger, Kinshasa/Gombe, KDR.
                                 Lytis: vyras

                                 Nuo 2018 m. liepos mėn. John Numbi yra Kongo ginkluotųjų pajėgų (FARDC) generalinis inspektorius. Eidamas šias pareigas jis yra atsakingas už pastaruoju metu FARDC įvykdytus žmogaus teisių pažeidimus, pavyzdžiui, 2019 m. birželio – liepos mėn. FARDC pajėgos, jam tiesiogiai vadovaujant, vykdė neproporcingą smurtą prieš neteisėtai kasyba užsiimančius asmenis.
                                 Taigi John Numbi dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 6.

                                 Delphin Kahimbi

                                 Dar žinomas kaip Delphin Kahimbi Kasangwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Gimimo data: 1969 1 15 (arba: 1969 7 15).
                                 Gimimo vieta: Kinieziras/Goma (KDR).
                                 Pilietybė: KDR.
                                 Diplomatinio paso numeris: DB0006669 (galioja nuo 2013 11 13 iki 2018 11 12).
                                 Adresas: 1, 14eme rue, Quartier Industriel, Linete, Kinshasa, KDR.
                                 Lytis: vyras

                                 Nuo 2018 m. liepos mėn. Delphin Kahimbi buvo FARDC generalinio štabo vado padėjėjas, atsakingas už žvalgybą. Eidamas šias pareigas jis yra atsakingas už pastaruoju metu FARDC įvykdytus žmogaus teisių pažeidimus.
                                 Taigi Delphin Kahimbi dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2016 12 12

                                 7.

                                 Evariste Boshab

                                 Dar žinomas kaip Evariste Boshab Mabub Ma Bileng.
                                 Gimimo data: 1956 1 12.
                                 Gimimo vieta: Tete Kalamba (KDR).
                                 Pilietybė: KDR.
                                 Diplomatinio paso numeris: DP0000003 (galioja: 2015 12 21— galioja iki: 2020 12 20).
                                 Šengeno vizos galiojimo laikas baigėsi 2017 1 5.
                                 Adresas: 3, avenue du Rail, Kinshasa/Gombe, KDR.
                                 Lytis: vyras

                                 Nuo 2014 m. gruodžio mėn. iki 2016 m. gruodžio mėn. eidamas Ministro Pirmininko pavaduotojo ir Vidaus reikalų ir saugumo ministro pareigas, Evariste Boshab buvo oficialiai atsakingas už policijos ir saugumo tarnybas ir provincijų gubernatorių darbo koordinavimą. Eidamas šias pareigas jis buvo atsakingas už aktyvistų ir opozicijos narių suėmimus, taip pat neproporcingą jėgos naudojimą, įskaitant 2016 m. rugsėjo mėn.–2016 m. gruodžio mėn., reaguojant į demonstracijas Kinšasoje; dėl to saugumo tarnybos nužudė ar sužeidė daug civilių gyventojų.
                                 Taigi Evariste Boshab dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.
                                 Evariste Boshab taip pat dalyvavo eksploatuojant ir gilinant krizę Kasajaus regione, kuriame jis vis dar turi įtakos, ypač nuo tada, kai 2019 m. kovo mėn. tapo Kasajaus senatoriumi.

                                 2017 5 29

                                 8.

                                 Alex Kande Mupompa

                                 Dar žinomas kaip Alexandre Kande Mupomba; Kande-Mupompa.
                                 Gimimo data: 1950 9 23.
                                 Gimimo vieta: Kananga (KDR).
                                 Pilietybė: KDR ir Belgijos.
                                 KDR paso numeris: OP0024910 (galioja nuo: 2016 3 21— iki: 2021 3 20).
                                 Adresai: Messidorlaan 217/25, 1180 Uccle, Belgija
                                 1, avenue Bumba, Kinshasa/Ngaliema KDR.
                                 Lytis: vyras

                                 Iki 2017 m. spalio mėn., būdamas Centrinio Kasajaus gubernatoriumi, Alex Kande Mupompa buvo atsakingas už tai, kad Centrinio Kasajaus provincijoje nuo 2016 m. rugpjūčio mėn. saugumo pajėgos ir PNC neproporcingai naudojo jėgą, vykdė smurtines represijas ir egzekucijas be teismo sprendimo, įskaitant 2017 m. vasario mėn. Dibajos teritorijoje įvykdytas žmogžudystes.
                                 Taigi Alex Kande Mupompa dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.
                                 Alex Kande Mupompa taip pat dalyvavo eksploatuojant ir gilinant krizę Kasajaus regione, kuriam jis atstovavo iki 2019 m. spalio mėn. ir kuriame jis vis dar turi įtakos Kasajaus provincijos vyriausybei priklausančiame Congrès des alliés pour l’action au Congo (CAAC).

                                 2017 5 29

                                 9.

                                 Jean-Claude Kazembe Musonda

                                 Gimimo data: 1963 5 17.
                                 Gimimo vieta: Kašobvė (KDR).
                                 Pilietybė: KDR.
                                 Adresas: 7891, avenue Lubembe, Quartier Lido, Lubumbashi, Haut-Katanga, KDR.
                                 Lytis: vyras

                                 Būdamas Aukštutinės Katangos gubernatoriumi iki 2017 m. balandžio mėn., Jean-Claude Kazembe Musonda buvo atsakingas už Aukštutinės Katangos provincijoje saugumo pajėgų ir Kongo nacionalinės policijos (PNC) neproporcingą jėgos naudojimą ir vykdytas smurtines represijas, be kita ko, 2016 m. gruodžio 15–31 d., kai saugumo pajėgoms, įskaitant PNC pareigūnus, panaudojus žudyti pritaikytas priemones reaguojant į protestus Lubumbašyje, žuvo 12 civilių gyventojų ir 64 buvo sužeisti.
                                 Taigi Jean-Claude Kazembe Musonda dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.
                                 Jean-Claude Kazembe Musonda yra partijos „CONAKAT“, kuri priklauso buvusio Prezidento Josepho Kabilos koalicijai, vadovas.

                                 2017 5 29

                                 10.

                                 Éric Ruhorimbere

                                 Dar žinomas kaip Eric Ruhorimbere Ruhanga; „Tango Two“; „Tango Deux“.
                                 Gimimo data: 1969 7 16.
                                 Gimimo vieta: Minembvė (KDR).
                                 Karinio asmens tapatybės dokumento numeris: 1-69-09-51400-64.
                                 Pilietybė: KDR.
                                 KDR paso numeris: OB0814241.
                                 Adresas: Mbuži Majis, Kasajaus provincija, KDR.
                                 Lytis: vyras

                                 Nuo 2014 m. rugsėjo mėn. iki 2018 m. liepos mėn. būdamas 21-ojo karinio regiono vado pavaduotoju, Éric Ruhorimbere buvo atsakingas už FARDC pajėgų neproporcingą jėgos naudojimą ir be teismo sprendimo vykdomas egzekucijas, visų pirma Nsapu nereguliarių karinių pajėgų ir moterų bei vaikų atžvilgiu.
                                 Éric Ruhorimbere nuo 2018 m. liepos mėn. vadovauja Pusiaujo provincijos šiaurinės dalies operacijų sektoriui. Eidamas šias pareigas jis yra atsakingas už pastaruoju metu FARDC įvykdytus žmogaus teisių pažeidimus.
                                 Taigi Éric Ruhorimbere dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.

                                 2017 5 29

                                 11.

                                 Emmanuel Ramazani Shadari

                                 Dar žinomas kaip Emmanuel Ramazani Shadari Mulanda; Shadary.
                                 Gimimo data: 1960 11 29.
                                 Gimimo vieta: Kasongas (KDR).
                                 Pilietybė: KDR.
                                 Adresas: 28, avenue Ntela, Mont Ngafula, Kinshasa, KDR.
                                 Lytis: vyras

                                 Būdamas Ministro Pirmininko pavaduotoju ir Vidaus reikalų ir saugumo ministru iki 2018 m. vasario mėn., Ramazani Shadari buvo oficialiai atsakingas už policijos ir saugumo tarnybas ir provincijų gubernatorių darbo koordinavimą. Eidamas šias pareigas, jis buvo atsakingas už įvykdytus aktyvistų ir opozicijos narių suėmimus, taip pat neproporcingą jėgos naudojimą, pavyzdžiui, smurtinį susidorojimą su Bundu Dia Kongo (BDK) judėjimo nariais Centriniame Konge, 2017 m. sausio – vasario mėn. Kinšasoje vykdytas represijas ir neproporcingą jėgos naudojimą ir smurtines represijas Kasajaus provincijose.
                                 Taigi eidamas šias pareigas Ramazani Shadari dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.
                                 Ramazani Shadari nuo 2018 m. vasario mėn. yra pagrindinės partijos, kuri priklauso buvusio Prezidento Josepho Kabilos vadovaujamai koalicijai Parti du peuple pour la reconstruction et le développement (PPRD), nuolatinis sekretorius.

                                 2017 5 29

                                 12.

                                 Kalev Mutondo

                                 Dar žinomas kaip Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Gimimo data: 1957 3 3.
                                 Pilietybė: KDR.
                                 Paso numeris: DB0004470 (išduotas: 2012 6 8— galioja iki: 2017 6 7).
                                 Adresas: 24, avenue Ma Campagne, Kinshasa, KDR.
                                 Lytis: vyras

                                 Būdamas Nacionalinės žvalgybos tarnybos (ANR) vadovu iki 2019 m. vasario mėn., Kalev Mutondo dalyvavo vykdant opozicijos narių, pilietinės visuomenės aktyvistų ir kitų asmenų savavališkus areštus, suėmimus ir netinkamai su jais elgiantis ir buvo už tai atsakingas.
                                 Taigi Kalev Mutondo dalyvavo planuojant veiksmus KDR, kurie laikomi šiurkščiais žmogaus teisių pažeidimais arba jų nesilaikymu, vadovaujant jiems arba juos vykdant.
                                 2019 m. gegužės mėn. jis pasirašė pareiškimą, kad buvo ir bus lojalus Josephui Kabilai, ir tebėra jo artimas bendrininkas saugumo klausimais.

                                 2017 5 29

                           B.   Subjektai
                     […]

               “.


title: Tarybos Sprendimas (BUSP) 2019/2110 2019 m. gruodžio 9 d. dėl Europos Sąjungos BSGP patariamosios misijos Centrinės Afrikos Respublikoje (EUAM RCA)

text:
10.12.2019

                  LT

                  Europos Sąjungos oficialusis leidinys

                  L 318/141

         TARYBOS SPRENDIMAS (BUSP) 2019/2110
         2019 m. gruodžio 9 d.
         dėl Europos Sąjungos BSGP patariamosios misijos Centrinės Afrikos Respublikoje (EUAM RCA)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2018 m. spalio 15 d. išvadose dėl Centrinės Afrikos Respublikos Taryba pabrėžė, kad Europos Sąjungai būtina tęsti veiksmus, pasitelkiant įvairias savo priemones, siekiant padėti šiai šaliai sugrįžti į stabilumo, taikos ir vystymosi kelią ir patenkinti visų Centrinės Afrikos gyventojų lūkesčius, susijusius su ilgalaike taika ir susitaikymu;

                     (2)

                     2019 m. vasario 6 d. Centrinės Afrikos Respublikos vyriausybė ir ginkluotos grupuotės pasirašė įtraukų susitarimą dėl taikos ir susitaikymo;

                     (3)

                     2019 m. liepos 12 d. Centrinės Afrikos Respublikos prezidentas laiške Sąjungos vyriausiajam įgaliotiniui užsienio reikalams ir saugumo politikai paprašė Centrinės Afrikos Respublikoje dislokuoti civilinę misiją, kad būtų remiama pažanga vykdant saugumo sektoriaus reformą ir prisidedama prie šalies vidaus saugumo pajėgų reorganizavimo ir dislokavimo;

                     (4)

                     2019 m. lapkričio 21 d. Taryba patvirtino Krizės valdymo koncepciją, skirtą galimai civilinei patariamajai misijai Centrinės Afrikos Respublikoje pagal bendrą saugumo ir gynybos politiką (BSGP);

                     (5)

                     misija turėtų būti įsteigta pagal patvirtintą Krizės valdymo koncepciją. Pagrindinė darbuotojų grupė turėtų atlikti būtinus parengiamuosius darbus, kad misija galėtų pasiekti savo pradinį operacinį pajėgumą. Taryba turėtų pradėti vykdyti misiją ne vėliau kaip 2020 m. pavasarį, jeigu bus įvykdytos sąlygos;

                     (6)

                     Politinis ir saugumo komitetas (PSK) turėtų Tarybos ir vyriausiojo įgaliotinio atsakomybe vykdyti misijos politinę kontrolę, užtikrinti strateginį vadovavimą jai ir priimti atitinkamus sprendimus pagal Europos Sąjungos sutarties (ES sutarties) 38 straipsnio trečią pastraipą;

                     (7)

                     siekiant vykdyti šią misiją, turėtų pradėti veikti Nuolatinės stebėsenos centras;

                     (8)

                     ši misija bus vykdoma tokiomis aplinkybėmis, kurios gali pablogėti ir galėtų kliudyti pasiekti ES sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Misija
            Sąjunga įsteigia Europos Sąjungos BSGP civilinę patariamąją misiją saugumo sektoriaus reformai Centrinės Afrikos Respublikoje remti (EUAM RCA).

            2 straipsnis
            Įgaliojimai

               1.   EUAM RCA strateginiai tikslai yra:

                           a)

                           padėti sukurti taisyklėmis pagrįsto administravimo ir valdymo pajėgumus Centrinės Afrikos Respublikos vidaus reikalų ir visuomenės saugumo ministerijoje, kiek tai susiję su visų atitinkamų planavimo kategorijų rengimu, įgyvendinimu, plėtojimu ir stebėsena;

                           b)

                           remti tvarią Centrinės Afrikos Respublikos vidaus saugumo pajėgų transformaciją ir jų veiksmingą operacinį veikimą bei dislokavimą;

                           c)

                           padėti plėtoti integruotą paramą Centrinės Afrikos Respublikos vidaus saugumo pajėgoms glaudžiai bendradarbiaujant su atitinkamais subjektais, užtikrinant vieningumą ir papildomumą su jų pastangomis;

                           d)

                           nustatyti išsamų padėties vaizdą pasitelkiant tam skirtus analitinius pajėgumus, be kita ko, tokiose srityse kaip strateginė komunikacija ir politinė bei saugumo raida.

               2.   Kad būtų pasiekti tie tikslai, EUAM RCA vykdoma vadovaujantis 2019 m. lapkričio 21 d. Tarybos patvirtinta krizės valdymo koncepcija ir operacinio planavimo dokumentais. Pagal laipsnišką, keičiamo masto, modulinį požiūrį EUAM RCA teikia konsultacijas strateginiu lygmeniu Centrinės Afrikos Respublikos vidaus reikalų ir visuomenės saugumo ministerijai ir Vidaus saugumo pajėgoms, kad padėtų joms tvariai transformuotis į nuoseklesnį vadovaujantis nacionaline atsakomybe veikiantį saugumo užtikrintoją, glaudžiai bendradarbiaudama su ES delegacija Centrinėje Afrikos Respublikoje, EUTM RCA (1), MINUSCA, UNPOL, Afrikos Sąjunga ir kitais tarptautiniais suinteresuotaisiais subjektais.

               3.   EUAM RCA skatina Centrinės Afrikos Respublikos vidaus saugumo pajėgas įgyvendinti tarptautinę humanitarinę teisę ir žmogaus teises, taip pat užtikrinti civilių apsaugą, lyčių lygybę ir diskriminavimo, visų pirma dėl etninės kilmės ar religinių įsitikinimų, draudimą.

            3 straipsnis
            Pavaldumo tvarka ir struktūra

               1.   EUAM RCA, kaip krizių valdymo operacijos, pavaldumo tvarka yra vieninga.

               2.   EUAM RCA būstinė yra Bangyje.

               3.   EUAM RCA struktūra nustatoma vadovaujantis jos planavimo dokumentais.

            4 straipsnis
            Civilinės operacijos vadas

               1.   EUAM RCA civilinės operacijos vadas yra Civilinių operacijų planavimo ir vykdymo centro (CPCC) direktorius. Civilinės operacijos vadui suteikiama galimybė naudotis CPCC planuojant ir vykdant EUAM RCA.

               2.   Civilinės operacijos vadas, kurio politinę kontrolę vykdo ir jam strategiškai vadovauja Politinis ir saugumo komitetas (PSK), bendrai vadovaujant vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis), vadovauja EUAM RCA ir vykdo jos kontrolę strateginiu lygmeniu.

               3.   Civilinės operacijos vadas užtikrina tinkamą ir veiksmingą Tarybos ir PSK sprendimų įgyvendinimą vykdant operacijas, be kita ko, prireikus strateginiu lygmeniu teikdamas nurodymus misijos vadovui, taip pat jį konsultuodamas ir teikdamas jam techninę paramą.

               4.   Civilinės operacijos vadas atsiskaito Tarybai per vyriausiąjį įgaliotinį.

               5.   Visi komandiruoti darbuotojai lieka visiškai pavaldūs siunčiančiosios valstybės nacionalinėms valdžios institucijoms pagal nacionalines taisykles, atitinkamai Sąjungos institucijai arba Europos išorės veiksmų tarnybai (EIVT). Tos valdžios institucijos perduoda savo personalo operacinį valdymą (OPCON) civilinės operacijos vadui.

               6.   Civilinės operacijos vadui tenka bendra atsakomybė užtikrinti, kad Sąjungos rūpestingumo pareiga būtų tinkamai atlikta.

               7.   Civilinės operacijos vadas ir ES delegacijos Centrinėje Afrikos Respublikoje vadovas prireikus tarpusavyje konsultuojasi.

            5 straipsnis
            Misijos vadovas

               1.   Misijos vadovas yra atsakingas už EUAM RCA, jai vadovauja ir vykdo jos kontrolę operacijos rajone. Misijos vadovas yra tiesiogiai pavaldus civilinės operacijos vadui ir veikia laikydamasis jo nurodymų.

               2.   Misijos vadovas atstovauja EUAM RCA jos atsakomybės srityje.

               3.   Misijos vadovas prisiima administracinę ir logistinę atsakomybę už EUAM RCA, be kita ko, EUAM RCA suteikto turto, išteklių ir informacijos atžvilgiu. Misijos vadovas gali EUAM RCA personalo nariams suteikti įgaliojimus vykdyti personalo ir finansų reikalų valdymo užduotis, jam prisiimant bendrą atsakomybę.

               4.   Misijos vadovas yra atsakingas už EUAM RCA personalo drausmės kontrolę. Komandiruotam personalui drausmines priemones taiko siunčiančiosios valstybės nacionalinės valdžios institucijos pagal nacionalines taisykles, atitinkama Sąjungos institucija arba EIVT.

               5.   Misijos vadovas užtikrina tinkamą EUAM RCA matomumą.

               6.   Nedarant poveikio pavaldumo tvarkai, misijos vadovui vietos politines gaires teikia Sąjungos delegacijos Centrinėje Afrikos Respublikoje vadovas.

            6 straipsnis
            Personalas

               1.   EUAM RCA personalą sudaro visų pirma valstybių narių, Sąjungos institucijų arba EIVT komandiruoti darbuotojai. Kiekviena valstybė narė, kiekviena Sąjungos institucija ir EIVT padengia išlaidas, susijusias su visais jų komandiruotais darbuotojais, įskaitant kelionės į veiklos vykdymo vietą bei grįžimo iš jos išlaidas, atlyginimus, sveikatos draudimą ir išmokas, išskyrus skiriamus dienpinigius.

               2.   Valstybė narė, Sąjungos institucija arba EIVT atitinkamai yra atsakingos už atsakymą į visas su komandiravimu susijusias pretenzijas, pateiktas jų komandiruoto personalo nario arba su juo susijusias, ir už bet kokio ieškinio iškėlimą tam asmeniui.

               3.   EUAM RCA gali pagal sutartį įdarbinti tarptautinius ir vietos darbuotojus, jeigu reikiamų funkcijų negali vykdyti valstybių narių komandiruoti darbuotojai. Išimtiniais ir tinkamai pagrįstais atvejais, jeigu nėra tinkamų kandidatų iš valstybių narių, gali būti įdarbinami dalyvaujančių trečiųjų valstybių piliečiai atitinkamai su jais sudarant sutartį.

               4.   Tarptautinių ir vietos darbuotojų įdarbinimo sąlygos ir teisės bei pareigos nustatomos EUAM RCA ir atitinkamų personalo narių sutartyse.

            7 straipsnis
            EUAM RCA ir jos personalo statusas
            EUAM RCA ir jos personalo statusui, įskaitant, kai tinkama, privilegijas, imunitetus ir kitas papildomas garantijas, būtinas EUAM RCA įvykdymui ir sklandžiam funkcionavimui, taikomas susitarimas, sudarytas pagal ES sutarties 37 straipsnį ir laikantis SESV 218 straipsnyje nustatytos procedūros.

            8 straipsnis
            Politinė kontrolė ir strateginis vadovavimas

               1.   PSK Tarybos ir vyriausiojo įgaliotinio atsakomybe vykdo EUAM RCA politinę kontrolę ir strateginį vadovavimą jai. Taryba įgalioja PSK priimti atitinkamus sprendimus šiuo tikslu pagal ES sutarties 38 straipsnio trečią dalį. Šis įgaliojimas apima įgaliojimus vyriausiojo įgaliotinio siūlymu paskirti misijos vadovą ir įgaliojimus keisti operacijos planą (OPLAN). Įgaliojimai priimti sprendimus dėl EUAM RCA tikslų ir jos nutraukimo paliekami Tarybai. PSK sprendimai dėl misijos vadovo skyrimo skelbiami Europos Sąjungos oficialiajame leidinyje.

               2.   PSK reguliariai atsiskaito Tarybai.

               3.   PSK reguliariai, taip pat iškilus poreikiui, teikiamos civilinės operacijos vado ir misijos vadovo ataskaitos jų atsakomybės sričių klausimais.

            9 straipsnis
            Trečiųjų valstybių dalyvavimas

               1.   Nedarant poveikio Sąjungos sprendimų priėmimo autonomiškumui ir jos bendrai institucinei struktūrai, trečiosios valstybės gali būti kviečiamos prisidėti prie EUAM RCA su sąlyga, kad jos padengia su savo komandiruotais darbuotojais susijusias išlaidas, įskaitant atlyginimus, draudimą nuo visų rūšių rizikos, dienpinigius ir kelionės į Centrinės Afrikos Respubliką bei grįžimo iš jos išlaidas, taip pat atitinkamai prisideda prie EUAM RCA einamųjų išlaidų padengimo.

               2.   Prie EUAM RCA prisidedančios trečiosios valstybės turi tas pačias teises ir pareigas administruojant kasdienę EUAM RCA veiklą kaip ir valstybės narės.

               3.   Taryba įgalioja PSK priimti atitinkamus sprendimus dėl siūlomų įnašų priėmimo ir įsteigti Prisidedančiųjų valstybių komitetą.

               4.   Išsami trečiųjų valstybių dalyvavimo tvarka nustatoma susitarimais, kurie sudaromi pagal ES sutarties 37 straipsnį, ir reikiamu mastu – papildomais techniniais susitarimais. Jei Sąjunga ir trečioji valstybė sudaro arba yra sudariusios susitarimą, kuriuo nustatomos tos trečiosios valstybės dalyvavimo Sąjungos krizių valdymo operacijose bendrosios sąlygos, to susitarimo nuostatos taikomos vykdant EUAM RCA.

            10 straipsnis
            Saugumas

               1.   Civilinių operacijų vadas vadovauja misijos vadovo vykdomam saugumo priemonių planavimui ir užtikrina, kad EUAM RCA jas tinkamai bei veiksmingai įgyvendintų pagal 4 straipsnį.

               2.   Misijos vadovas yra atsakingas už EUAM RCA saugumą ir už tai, kad būtų užtikrinta, kad būtų laikomasi EUAM RCA taikytinų būtiniausių saugumo reikalavimų pagal Sąjungos politiką dėl personalo, dislokuoto už Sąjungos ribų vykdyti veiksmų pagal ES sutarties V antraštinę dalį ir ją papildančius dokumentus, saugumo.

               3.   Misijos vadovui padeda misijos saugumo pareigūnas; jis yra atskaitingas misijos vadovui ir taip pat palaiko glaudžius darbinius santykius su EIVT.

               4.   Pagal OPLAN EUAM RCA darbuotojai, prieš pradėdami eiti pareigas, dalyvauja privalomuose mokymo saugumo klausimais kursuose. Jie taip pat reguliariai dalyvauja kvalifikacijos kėlimo mokymuose misijos vietoje, kuriuos organizuoja misijos saugumo pareigūnas.

               5.   Misijos vadovas užtikrina ES įslaptintos informacijos apsaugą pagal Tarybos sprendimą 2013/488/ES (2).

            11 straipsnis
            Nuolatinės stebėsenos centras
            Siekiant vykdyti EUAM RCA, veiklą pradeda Nuolatinės stebėsenos centras.

            12 straipsnis
            Teisinės nuostatos
            EUAM RCA turi teisę pirkti paslaugas ir prekes, sudaryti sutartis ir administracinius susitarimus, įdarbinti darbuotojus, turėti banko sąskaitas, įsigyti ir perleisti turtą, vykdyti savo įsipareigojimus ir būti teismo proceso šalimi, kai to reikia šiam sprendimui įgyvendinti.

            13 straipsnis
            Finansinės nuostatos

               1.   Orientacinė finansavimo suma, skirta su EUAM RCA susijusioms išlaidoms per 6 mėnesius nuo šios sprendimo įsigaliojimo dienos padengti, yra 7 100 000 EUR. Sprendimą dėl vėlesnio laikotarpio orientacinės finansavimo sumos priima Taryba.

               2.   Visos išlaidos tvarkomos pagal Sąjungos bendrajam biudžetui taikomas procedūras ir taisykles. EUAM RCA viešojo pirkimo sutarčių skyrimo procedūrose fiziniai ir juridiniai asmenys dalyvauja be apribojimų. Be to, EUAM RCA perkamoms prekėms netaikoma jokia kilmės taisyklė. Komisijai pritarus, EUAM RCA gali sudaryti techninius susitarimus su valstybėmis narėmis, priimančiąja valstybe, dalyvaujančiomis trečiosiomis valstybėmis ir kitais tarptautiniais subjektais dėl įrangos, paslaugų ir patalpų teikimo EUAM RCA.

               3.   EUAM RCA yra atsakinga už savo biudžeto įvykdymą. Šiuo tikslu EUAM RCA pasirašo susitarimą su Komisija. Finansiniai susitarimai turi atitikti 3, 4 ir 5 straipsniuose numatytą misijos pavaldumo tvarką ir EUAM RCA veiklos reikalavimus.

               4.   EUAM RCA yra visiškai atskaitinga Komisijai už pagal jų susitarimą vykdomą finansinę veiklą ir veikia jos prižiūrima.

               5.   Su EUAM RCA susijusios išlaidos padengiamos nuo šio sprendimo priėmimo dienos.

            14 straipsnis
            Sąjungos reagavimo veiksmų nuoseklumas ir derinimas

               1.   Vyriausiasis įgaliotinis užtikrina šio sprendimo įgyvendinimo atitiktį Sąjungos išorės veiksmų visumai, be kita ko, Sąjungos programoms vystymosi srityje.

               2.   Nedarant poveikio pavaldumo tvarkai, misijos vadovas savo veiksmus glaudžiai derina su Sąjungos delegacija Bangyje, kad būtų užtikrintas Sąjungos veiksmų Centrinės Afrikos Respublikoje nuoseklumas.

               3.   Misijos vadovas savo veiklą glaudžia derina su EUTM RCA, MINUSCA, UNPOL, Afrikos Sąjunga ir atitinkamai kitais tarptautiniais subjektais.

            15 straipsnis
            Informacijos teikimas

               1.   Vadovaujantis Sprendimu 2013/488/ES, vyriausiasis įgaliotinis įgaliojamas atitinkamai ir pagal EUAM RCA poreikius teikti su šiuo sprendimu susijusioms trečiosioms valstybėms EUAM RCA tikslais parengtą ES įslaptintą informaciją, pažymėtą ne aukštesnio kaip „CONFIDENTIEL UE / EU CONFIDENTIAL“ lygio slaptumo žyma.

               2.   Vadovaujantis Sprendimu 2013/488/ES, tuo atveju, kai reikia skubiai patenkinti konkrečius veiklos poreikius, vyriausiasis įgaliotinis taip pat įgaliojamas teikti priimančiajai valstybei bet kokią ES įslaptintą informaciją, pažymėtą ne aukštesnio kaip „RESTREINT UE/ES RESTRICTED“ lygio slaptumo žyma, kuri parengta EUAM RCA tikslais. Šiuo tikslu sudaromi vyriausiojo įgaliotinio ir priimančiosios valstybės kompetentingų valdžios institucijų susitarimai.

               3.   Vyriausiasis įgaliotinis įgaliojamas teikti su šiuo sprendimu susijusioms trečiosioms valstybėms bet kokius su EUAM RCA klausimų svarstymu Taryboje susijusius ES neįslaptintus dokumentus, kuriems pagal Tarybos darbo tvarkos taisyklių (3) 6 straipsnio 1 dalį taikomas profesinės paslapties reikalavimas.

               4.   Vyriausiasis įgaliotinis gali 1–3 dalyse nurodytus įgaliojimus ir kompetenciją sudaryti 2 dalyje nurodytus susitarimus deleguoti jam pavaldiems asmenims, civilinių operacijų vadui ir misijos vadovui, laikantis Sprendimo 2013/488/ES VI priedo VII skirsnio.

            16 straipsnis
            EUAM RCA pradėjimas

               1.   Misija pradedama Tarybos sprendimu EUAM RCA civilinių operacijų vado rekomenduojamą dieną, kai pasiekiamas jos pradinis operacinis pajėgumas.

               2.   EUAM RCA pagrindinė darbuotojų grupė atlieka būtinus parengiamuosius darbus, kad būtų pasiektas EUAM RCA pradinis operacinis pajėgumas.

            17 straipsnis
            Įsigaliojimas ir galiojimo trukmė
            Šis sprendimas įsigalioja jo priėmimo dieną.
            Jis nustoja galioti praėjus 2 metams po EUAM RCA pradėjimo.

            Priimta Briuselyje 2019 m. gruodžio 9 d.

                  Tarybos vardu

                  Pirmininkas

               J. BORRELL FONTELLES

            (1)  Europos Sąjungos BSGP karinė mokymo misija Centrinės Afrikos Respublikoje (EUTM RCA), įsteigta 2016 m. balandžio 19 d. Tarybos sprendimu (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) (OL L 104, 2016 4 20, p. 21).

            (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).

            (3)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).